Document ID: 32007D0386

DECIZIA COMISIEI
din 5 iunie 2007
privind stabilirea cantităților de bromură de metil care pot fi folosite pentru utilizări critice în Comunitate între 1 ianuarie și 31 decembrie 2007 în temeiul Regulamentului (CE) nr. 2037/2000 al Parlamentului European și al Consiliului privind substanțele care diminuează stratul de ozon
[notificată cu numărul C(2007) 2295]
(Numai textele în limbile franceză, italiană, olandeză, polonă și spaniolă sunt autentice)
(2007/386/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2037/2000 al Parlamentului European și al Consiliului din 29 iunie 2000 privind substanțele care diminuează stratul de ozon (1), în special articolul 3 alineatul (2) punctul (ii),
întrucât:
(1)
Articolul 3 alineatul (2) punctul (i) litera (d) și articolul 4 alineatul (2) punctul (i) litera (d) din Regulamentul (CE) nr. 2037/2000 interzic producția, importul și introducerea pe piață a bromurii de metil pentru toate utilizările după 31 decembrie 2004, exceptând, printre altele (2), pentru utilizările critice, în conformitate cu articolul 3 alineatul (2) punctul (ii) și cu criteriile enunțate în Decizia IX/6 a părților la Protocolul de la Montreal, precum și cu orice alte criterii relevante stabilite prin acordul părților. Derogările pentru utilizările critice se doresc a fi derogări limitate și vizează prevederea unei perioade scurte pentru adoptarea alternativelor.
(2)
Decizia IX/6 prevede că utilizarea bromurii de metil trebuie considerată „critică” numai în cazul în care solicitantul stabilește că lipsa disponibilității bromurii de metil pentru o anumită utilizare ar putea conduce la o dezorganizare semnificativă a pieței și că nu există nicio alternativă fezabilă tehnic și economic și niciun substituent disponibil pentru utilizator care să fie acceptabil din punct de vedere ecologic și sanitar și adecvat pentru recoltele și împrejurările care justifică cererea. În plus, producția și consumul de bromură de metil pentru utilizări critice, dacă există, trebuie permise numai în cazul în care au fost întreprinse toate demersurile fezabile din punct de vedere tehnic și economic pentru reducerea la minimum a utilizărilor critice și a oricăror emisii asociate de bromură de metil. De asemenea, solicitantul trebuie să demonstreze că se depun eforturi corespunzătoare pentru evaluarea, comercializarea și asigurarea aprobării necesare la nivel național a alternativelor și a substituenților și că au fost puse în aplicare programe de cercetare pentru dezvoltarea și utilizarea alternativelor și a substituenților.
(3)
Comisia a primit 40 de propuneri pentru utilizări critice de bromură de metil de la șase state membre, respectiv Franța (70 900 kg), Italia (640 000 kg), Polonia (27 900 kg), Spania (322 840 kg), Țările de Jos (120 kg) și Regatul Unit (10 049 kg). În total s-au solicitat 1 071 809 kg.
(4)
Pentru a stabili cantitatea de bromură de metil eligibilă pentru a fi autorizată pentru utilizări critice în 2007, Comisia a aplicat criteriile prevăzute în Decizia IX/6 și la articolul 3 alineatul (2) punctul (ii) din Regulamentul (CE) nr. 2037/2000. După consultarea statelor membre, Comisia a constatat că în Comunitate erau disponibile alternative adecvate și că acestea deveniseră predominante în multe dintre țările semnatare ale Protocolului de la Montreal în perioada în care propunerile de utilizări critice au fost întocmite de statele membre. Prin urmare, Comisia a stabilit că în 2007 pot fi utilizate 521 836 kg de bromură de metil pentru satisfacerea utilizărilor critice din fiecare stat membru care a solicitat utilizarea de bromură de metil. Această cantitate reprezintă 2,7 % din consumul de bromură de metil din 1991 din Comunitatea Europeană și arată că peste 97,3 % din cantitatea de bromură de metil a fost înlocuită cu alternative. Categoriile de utilizări critice sunt similare celor definite în tabelul A din Decizia XVIII/13, adoptată la a optsprezecea reuniune a părților la Protocolul de la Montreal (3).
(5)
Articolul 3 alineatul (2) punctul (ii) prevede obligația Comisiei de a stabili, de asemenea, utilizatorii care pot beneficia de derogarea pentru utilizări critice. Întrucât articolul 17 alineatul (2) solicită statelor membre să definească nivelurile minime de calificare a personalului care folosește bromura de metil și deoarece fumigația este singura utilizare, Comisia a stabilit că fumigatorii de bromură de metil sunt singurii utilizatori propuși de statul membru și autorizați de Comisie pentru folosirea bromurii de metil pentru utilizări critice. Fumigatorii sunt calificați pentru folosirea în siguranță a acesteia; statele membre au pus în aplicare proceduri de identificare a fumigatorilor de pe teritoriul lor care sunt autorizați să folosească bromura de metil pentru utilizări critice.
(6)
Decizia IX/6 prevede că producția și consumul de bromură de metil pentru utilizări critice trebuie permise numai în cazul în care aceasta nu este disponibilă din stocurile existente de bromură de metil înmagazinată sau reciclată. Articolul 3 alineatul (2) punctul (ii) prevede că producția și importul de bromură de metil sunt permise numai în cazul în care altă parte nu poate oferi cantități reciclate sau regenerate de bromură de metil. În conformitate cu Decizia IX/6 și cu articolul 3 alineatul (2) punctul (ii), Comisia a stabilit că 31 605 kg de stocuri sunt disponibile pentru utilizări critice.
(7)
Articolul 4 alineatul (2) punctul (ii) prevede, sub rezerva articolului 4 alineatul (4), că după 31 decembrie 2005 se interzic introducerea pe piață și utilizarea de bromură de metil de către alți utilizatori decât producătorii și importatorii. Articolul 4 alineatul (4) prevede că articolul 4 alineatul (2) nu se aplică introducerii pe piață și utilizării de substanțe reglementate în cazul în care acestea sunt utilizate pentru a satisface cererile de licențe pentru utilizări critice ale utilizatorilor identificați în temeiul articolului 3 alineatul (2). Prin urmare, pe lângă producători și importatori, fumigatorii înregistrați de Comisie în 2007 ar putea fi autorizați să introducă pe piață bromură de metil și să o folosească pentru utilizări critice după 31 decembrie 2006. În general, fumigatorii se adresează unui importator atât pentru import, cât și pentru aprovizionarea cu bromură de metil. Fumigatorii înregistrați de Comisie în 2006 pentru utilizări critice ar putea fi autorizați să reporteze în 2007 cantitatea rămasă de bromură de metil care nu a fost utilizată în 2006 („stocuri”). Comisia Europeană a pus în aplicare proceduri de acordare a licenței pentru deducerea acestor stocuri de bromură de metil înainte de a se importa sau produce o cantitate suplimentară de bromură de metil, în vederea satisfacerii cererilor de licențe pentru utilizări critice din 2007.
(8)
Întrucât utilizările critice ale bromurii de metil se aplică de la 1 ianuarie 2007 și în vederea asigurării posibilității companiilor și a operatorilor interesați de a beneficia de sistemul de acordare a licenței, este necesar ca prezenta decizie să se aplice de la data respectivă.
(9)
Măsurile prevăzute în prezenta decizie sunt conforme cu avizul comitetului instituit în temeiul articolului 18 din Regulamentul (CE) nr. 2037/2000,
ADOPTĂ PREZENTA DECIZIE:
Articolul 1
Regatul Spaniei, Republica Franceză, Republica Italiană, Regatul Țărilor de Jos și Republica Polonă sunt autorizate să folosească o cantitate totală de 521 836 kg de bromură de metil pentru utilizări critice în perioada 1 ianuarie-31 decembrie 2007 pentru cantitățile și categoriile de utilizare specifice descrise în anexele I-V.
Articolul 2
Stocurile declarate a fi disponibile pentru utilizări critice de către autoritatea competentă din fiecare stat membru se deduc din cantitatea care poate fi importată sau produsă pentru a satisface utilizările critice în statul membru respectiv.
Articolul 3
Prezenta decizie se aplică de la 1 ianuarie 2007 și expiră la 31 decembrie 2007.
Articolul 4
Prezenta decizie se adresează Regatului Spaniei, Republicii Franceze, Republicii Italiene, Regatului Țărilor de Jos și Republicii Polone.
Adoptată la Bruxelles, 5 iunie 2007.

Labels: 3
18
1
20